ועדת הכנסת, כנסת 16, פרוטוקול מספר 20, 2003-05-28 23:00

רוני בר-און: אנחנו פותחים את ישיבת ועדת הכנסת שמספרה הסידורי הוא 20.

רוני בר-און: אנחנו חוגגים 20, וזו הזדמנות טובה לעשות שינויים.

מאיר פרוש: האם אפשר לקבל את ההחלטה של הבוקר?

מאיר פרוש: האם אפשר לחלק לנו אותה?

רוני בר-און: יש לנו ניסיון מצטבר של כמעט תשע שעות עבודה.

רוני בר-און: זה נכון שבהסתייגות אחת ממש נגעתם, לא נגעתם.

רוני בר-און: אבל בכל היתר אתם רואים לאן מתקדמים פני הדברים וזה בסדר, אפשר להמשיך במשחק הזה.

רוני בר-און: דומה אבל שגם אתם מבינים וגם אנחנו מבינים שזה מתחיל להיראות כמו איזשהי פארסה.

זהבה גלאון: לא,לא.

יצחק כהן: זה הפרלמנט הישראלי, אדוני.

יצחק כהן: אל תגיד על הפרלמנט שהוא פארסה.

יצחק כהן: הפרלמנט הישראלי הוא לא פארסה, אני מוחה.

רוני בר-און: או, קיי.

רוני בר-און: נגמרו ההפגנות ונגמרו ההפסקות, אנחנו גם לא נתפלל היום בערב, אולי רק מחר בבוקר.

רוני בר-און: כך או כך, בעוד מספר דקות תבוא בפניכם הצעה של ניסיון לקדם את התהליך.

רוני בר-און: אנחנו לא נפגע בשום אופן ולא נעשה שימוש באותו סעיף דרקוני יש לומר, סעיף 131, לפגיעה בהסתייגויות אישיות, בוודאי לא מהותיות וגם לא מהותיות.

רוני בר-און: כל הסתייגות אישית שהוצגה על ידי אדם אחד כאדם, תידון בדרך שבה מתנהל היושב ראש עד כה, ולפי דעתי לגבי התנהלות היושב ראש אין לאף אחד מאיתנו טענות.

רוני בר-און: להפך, רק מחמאות.

דוד טל: לי יש טענות.

רוני בר-און: דוד טל, אני אתן לך לומר אותן.

רוני בר-און: אתה לא מוכרח לומר אותן בתוך דבריי.

רוני בר-און: יחד עם זה, חלק גדול מהזמן הולך פה לאיבוד על מה שאני קורא הסתייגויות שעניינן רצף שינויים עוקב וסדרתי.

רוני בר-און: קרי, לקחתם מועד של התחלת חוק, נדמה לי אברום שאתה תמיד פותח את הרשימה, מסתייג פלוני קבע יום למחרת היום המוצע בחוק, ואחר כך רצים 52 שמות של חברי האופוזיציה כשכל אחד מוסיף עוד יום.

רוני בר-און: אותם דברים חלים על עוד סוג של רצף כזה כאשר אתם מדברים על סכום, כאשר בחוק מוצע סכום X ואז חבר הכנסת שפותח את הרצף הסדרתי הזה מציע X 1, או 1,000 X, ומחזיקים אחריו כל 51 חברי האופוזיציה הנוספים, כל אחד מוסיף עוד מדרגה.

רוני בר-און: זה עניין שיטתי.

יצחק כהן: האם זה לא לגיטימי?

רוני בר-און: זה מאוד לגיטימי.

יצחק כהן: אז מה הבעיה?

רוני בר-און: תכף אני אראה לך גם איך לגיטימי להתגבר על זה.

רוני בר-און: לא רק שזה לגיטימי, זה אפילו יצירתי במידה מסוימת, רק שזה באמת עם כל הכבוד, כבר מתחיל לשעמם אותנו כמו אתכם.

דליה איציק: אנחנו נורא נהנים, אדוני.

רוני בר-און: לכן, אנחנו נציע כאשר יסתיים פה הדיון, שבהצבעה על בלוק כזה של הסתייגויות אנחנו נאמר שאנחנו מקיימים הצבעה אחת מתחילת הרצף ועד סוף הרצף.

רוני בר-און: זאת אומרת, אם יש איזשהו מקום שבו מישהו הציע יום אחד תוספת והאחרון הציע 52 ימים, אנחנו נעמיד את ההסתייגות להצבעה בבלוק אחד בין יום אחד ל-52 ימים.

רוני בר-און: אם ההסתייגות נפלה, ניחא, אז כל ה-51 ההסתייגויות נפלו במכה.

רוני בר-און: אם לעומת זאת, ההסתייגות הזו התקבלה יבוא יהלום או בורג - - -

אלי בן-מנחם: ומה אם אני בעד 27 ימים?

רוני בר-און: יפה, אם אתה בעד 27 ימים וההסתייגות מ-1 עד 52 נפלה במכה אחת, ההסתייגות שלך גם נפלה, נקודה.

רוני בר-און: רשות הדיבור לחברת הכנסת דליה איציק.

אלי בן-מנחם: עם כל הכבוד, אני חבר ועדה ואין לי מקום בכלל לשבת פה.

רוני בר-און: בוא שב במקומי.

אלי בן-מנחם: לא.

אלי בן-מנחם: רוני, תעשו את זה דמוקרטי.

רוני בר-און: אלי בן מנחם, אתה לא בזכות דיבור.

אלי בן-מנחם: תעשו את זה דמוקרטי.

אלי בן-מנחם: יש בכנסת נוהלים.

רוני בר-און: אלי בן מנחם, אני קורא אותך לסדר בפעם הראשונה.

רוני בר-און: דליה איציק, בבקשה.

דליה איציק: אדוני בוודאי זוכר שהבוקר הוא היה זה שהציע את ההצעה ואנחנו כולנו התגבשנו סביב ההצעה של יושב ראש הוועדה.

רוני בר-און: לא רק שאני זוכר, אני גם מקווה שזה יקרה בעוד עשר דקות עוד הפעם.

דליה איציק: אנחנו כולנו הסכמנו הסכמה דמוקרטית, הצבענו עליה, ועכשיו תוך כדי המשחק אתם משנים את כללי המשחק.

דליה איציק: מה קרה לאדוני?

יצחק כהן: בקיצור, מתבכיינים, התבכיינות.

רוני בר-און: אני מבקש ממך, אני לא אתן לך לדבר.

רוני בר-און: אתה לא תפריע בשעה 11:30 בלילה.

יצחק כהן: למה?

יצחק כהן: זו עובדה.

יצחק כהן: הלילה עוד ארוך.

דליה איציק: אדוני יושב ראש הוועדה, אתה ידוע כמי ששומר על מזג טוב, גם אם אתה עייף.

דליה איציק: היה פה יושב ראש הנהלת הקואליציה שביוהרה גדולה הסביר שכל העניין קטן עליו, ושיש לו צעירים שיישארו עד הסוף.

רוני בר-און: חברים, אנחנו בהפסקה מדיון במליאה.

רוני בר-און: אני לא יכול למשוך את הישיבה הזו עד אין קץ.

רוני בר-און: אני מבקש שתעזרו לי.

רוני בר-און: לפחות חברי הקואליציה, לא להפריע לי בקשה.

דליה איציק: אני במרבית הפעמים מאוד מתפעלת מזה שאתה מכניס אותנו לחדר הקטן הזה ולוחץ את כולנו לגבש הסכמה.

דליה איציק: יושב ראש הנהלת הקואליציה, חברי וידידי הטוב, התייהר כל הזמן ושלושה ימים אני שומעת אותו ברדיו מפמפם שזה בכלל קטן עליו ושיש לו את ענבל, את גילה ואת עמרי שרון, ואת חבר הכנסת חזן ואת גלעד ארדן, חברי כנסת צעירים שכוחם איתם.

אחמד טיבי: גלעד, שכחתם את - - -

רוני בר-און: אחמד, אני קורא אותך לסדר.

דליה איציק: אני לא מקבלת כלל ועיקר, ואני אומרת לך שאני מייצגת פה את כל החברים באופוזיציה, אני חושבת שמה שאתם עושים פה הוא מעשה שלא ייעשה.

דליה איציק: אדוני, אתה יושב ראש הוועדה.

דליה איציק: אתה הכנסתה אותי לחדר, לחצת עליי על הסכמה.

דליה איציק: הוצאתי את כולם החוצה, הסכמתי, הלחצתי את כולם.

דליה איציק: אמרתי להם: "תדעו לכם מילה זו מילה, אני לא אשבור את מילתי", וסגרנו את העניין.

דליה איציק: עלינו ליושב ראש הכנסת יחד איתך שנתן חותמת לכל ההסכם הזה.

דליה איציק: אני לא מבינה מה קרה?

דליה איציק: מה קרה?

דליה איציק: יעבדו קצת, עוד יום, עוד שעתיים, עוד שלוש שעות, מה יש?

דליה איציק: יש זמן עד יום ששי ובמוצאי שבת נבוא לפה עוד הפעם.

דליה איציק: ביום ראשון הבא נביא תרמוס.

דליה איציק: מה קרה?

דליה איציק: אני רוצה להבין לאן אתם ממהרים?

דליה איציק: אני לא מקבלת את הדבר הזה.

רוני בר-און: חברים, אני לא רוצה להגביל את הזמן של הישיבה הזו.

רוני בר-און: כי הגבלת הזמן של הישיבה הזו תעלה על חשבון הזכות שלכם לדבר.

רוני בר-און: אבל, תרשו בבקשה למי שנמצא ברשות דיבור לדבר, בקשה.

דליה איציק: חברי וידידי יושב ראש הוועדה, אני רוצה לומר לך את זה באופן קטגורי, היות ויכולתי להניח מה אתה הולך להגיד לי כשהופסקה הישיבה, היות ולא הופתעתי ממה שאתה הולך להגיד לי, ובהכירי זה יומיים-שלושה את יושב ראש הנהלת הקואליציה, הבנתי שזה מה שאתה הולך להגיד.

דליה איציק: לכן תשובתי מאוד מגובשת ומוכנה, אני אפילו לא רוצה התייעצות.

דליה איציק: אני רוצה שתדעו שאם אתם שוברים את הכלים, יכול שאנחנו נצטרך לשבור אותם בצורה אחרת.

דליה איציק: אני חושבת שמה שאתם עושים עכשיו הוא באמת מעשה שלא ייעשה.

רוני בר-און: תודה רבה.

רוני בר-און: חבר הכנסת אברום בורג מדבר.

אברהם בורג: אדוני היושב ראש, תודה רבה.

אברהם בורג: אני מניח שרבים מחבריי באופוזיציה רואים בכך שביקשתם את ההפסקה הזו, בתור עדות לכך שהמאבק שלנו בפרלמנט מצליח, והגעתם לנקודת שבירה של לא נוכל לכם.

רוני בר-און: חברים, אם יש באמת מישהו שלא זקוק לפרשנות כשהוא מדבר זה אברום.

רוני בר-און: הדברים ברורים לחלוטין, אל תתחילו לפרשן את אברום.

אברהם בורג: בבוקר כאשר שוחחנו בהצעה שלכם בחדר ולא בחדר, הכל היה גלוי וידוע על השולחן.

אברהם בורג: אני מניח שהנחת היסוד שלכם הייתה שאנחנו נלך למאות הצבעות שמיות.

אברהם בורג: אני מצטער שלא ראיתם את מה שמופיע בספר ההסתייגויות, ואני מיד אסביר למה הכוונה.

אברהם בורג: במשך שמונה וחצי שעות הצבעה, אדוני היושב ראש, ומזה חששתם יותר מכל, אני יודע את העמדה, היו תשע הצבעות שמיות בלבד.

אברהם בורג: לאמור, בבוקר הלכתם להסכם כשלא ראיתם מה בעצם מחכה בתהליך.

רוני בר-און: לא הבנתי.

אברהם בורג: אני ריכזתי את שאלת ה-52 ההסתייגויות שאדוני מבקש לאחד.

אברהם בורג: החידוש בפעולה הזו הוא, תמיד היו הסתייגויות שהצביעו עליהן כקבוצה, אני באתי ואמרתי: אני רוצה באמת להגיע להתמודדות על כל נקודה ונקודה, כי התקציב הזה קשה לנו והתוכנית הזו קשה לנו וזה המאבק האופוזיציוני, ופעם ראשונה בתולדות הפרלמנט פירקנו את הקבוצה ליחידים.

אברהם בורג: פניתי ליועצת המשפטית של הכנסת ב-21 במאי, ישבתי איתה ואמרתי לה שכיוון שיש בתקנון סעיף 128א סעיף כוכבית, שאומר שכאשר לעניין זה רואים הסתייגות שמשותפת לכמה חברי כנסת כהסתייגות אחת, על זה אתה מדבר, אני מבקש להכין על כל אחד מהסעיפים הסתייגות שונה לכל חבר כנסת וחבר כנסת, כדי שאי אפשר יהיה להפעיל את הסעיף הזה.

אברהם בורג: אמרה לי היועצת המשפטית ואולי אני לא מצטט במדויק, אבל זה רוח הדברים: "אתה זכאי, אתה רשאי, אני מבקשת ממך כדי שאני לא אצטרך לעבור פעמיים גם על ההסתייגויות והחוק וגם על מה שאתה מכין, תן לי להכין את ההסתייגויות ברוח הזו".

אברהם בורג: כתבתי לה מכתב כי ציפיתי שהישיבה הזו תגיע, ב-21 במאי שאומר: "לכבוד עו"ד אנה שניידר שלום רב, לקראת דיוני והצבעת מליאת הכנסת בהצעת החוק אבקשך בשם כל חברי הכנסת, 52 במספר, להגיש הסתייגויות אישיות שונות בשם כל אחד ואחת מחברי האופוזיציה לכל אחד מסעיפי החוק המוצע".

רוני בר-און: כך נעשה.

אברהם בורג: הגשתי את ההסתייגויות האלה, לא עשיתי אותן בעצמי כי קיבלתי את בקשתה להטיל על הלשכה המשפטית, על דעת שאני לא רוצה שיאחדו את ההצבעות.

אברהם בורג: עכשיו אתה בא עם ההצעה שתכף תוצע לנו, זאת אומרת, היא עוד לא הוצעה, ואומר לי: אדוני, זה שהתייעצת עם היועצת המשפטית, וזה שהלכת עם התהליך, וזה שהגעת להסכמה בבוקר, וזה שזכותך על פי התקנון להצביע על כל סעיף וסעיף, לא מעניין אותי, אני לא מפעיל את 131.

אברהם בורג: אבל כל המילה, כל ההסכמה, כל האמינות, כל היחסים שמבוססים על אמת בין אדם לחברו בפרלמנט לא מעניינים אותי.

אברהם בורג: קשה לי ההצבעה, אני רוצה להפר את כל ההסכמות האלה.

אברהם בורג: קשה לי פוליטית להפר הסכמה איתך.

אברהם בורג: כשאני מתחייב, אני עומד בזה עד הסוף וראית את זה אפילו פה בחדר.

אברהם בורג: אני מצפה שכשאתה מתחייב, תעמוד בזה עד הסוף.

אברהם בורג: אני לא מוכן לקבל שאתה פוליטית תפר את הוראתה של היועצת המשפטית לאופוזיציה כיצד להתנהג.

אברהם בורג: לכן, ההוראה שלך או ההצעה שלך שאתה מבקש לאחד את ההצבעות, לא מקובלת עליי משום שהיא גם לא הגונה, ובעיניי גם לא חוקתית.

רוני בר-און: למיטב הבנתי ולמיטב אמונתי אין בעניין הזה שום הפרה מההסכמות של הבוקר, לא הסכמות שהשגת איתי ולא הסכמות שהיו פה.

רוני בר-און: קיבלנו בבוקר החלטה, עלינו עם ההחלטה הזו.

רוני בר-און: תשע ההצבעות, אני מקבל את מה שאתה אומר כנתון, לא ספרתי.

רוני בר-און: לעניין חוות הדעת של היועצת המשפטית אני מקדים ואומר, אם ההצעה הזו לא מקובלת על היועצת המשפטית בין בזה שהיא הבטיחה לך שתהיה התנהלות אחרת, בין בזה שהיא לא חוקתית כפי שאתה קורא לה, יש לי ויכוח איתך על המינוח, בין בזה שהיא לא מקובלת לכל דבר ועניין, לכל פסיק, היא לא תהיה פה בוועדה.

אברהם בורג: בוא נשאל אותה.

רוני בר-און: ודאי שנשאל אותה.

רוני בר-און: השאלה היא אחרת ואני שואל אתכם ותענו לי בהגינות, אם נשאל אותה והיא תיתן תשובה, האם יש סיכוי שזה ייתר את הדרישה שלכם לדיבור?

רוני בר-און: לא.

רוני בר-און: אז בבקשה, ידבר חבר הכנסת דוד טל.

רוני בר-און: מעכשיו אני נותן שתי דקות לכל דובר, אין לנו זמן.

רוני בר-און: אם לדברים יש תוכן אז שתי דקות זה די והותר.

דוד טל: עם כל הכבוד הראוי לאדוני שיושב בראש הוועדה החשובה הזו, אני רוצה להזכיר שאתה יושב ראש הוועדה של כולנו.

דוד טל: אתה אומנם נציג הליכוד ומכוח הליכוד נבחרת לכהונה הזו, אבל אתה אמור לייצג את כל חברי הכנסת.

רוני בר-און: נכון.

דוד טל: אבל יש לי הרושם, ותתקן אותי רק אם אני טועה, שאני מריח כאן איזשהו ניסיון להקל דווקא על חברנו מהצד השני של המתרס.

דוד טל: התקבלה הצעת יושב ראש הוועדה ואני חושב שההצעה הזו התקבלה מפני הכבוד הגדול שחברי הוועדה נותנים ליושב הראש.

דוד טל: אפשר היה לריב ולהתקוטט ולנסות להגיע לכל מיני מחוזות אחרים, אבל רצינו להגיע לאיזשהן הסכמות ולא להפליג למחוז קיצוני שלא רצינו להגיע אליו.

דוד טל: באה ההצעה כפי שהיא באה, הגם שאני לא הסכמתי כל כך לזה, אבל אני אמרתי: אם חבריי הסכימו איתך, אני לא אתנגד לדבר הזה.

דוד טל: התקבלה ההחלטה ואני מצפה שאנחנו נעמוד בהחלטה הזו.

דוד טל: אי אפשר לשנות את ההחלטה הזו באמצע המשחק, אנחנו באמצע תהליך ההצבעה.

דוד טל: רובי ריבלין היה אומר לנו תמיד שבהצבעה לא מפריעים.

דוד טל: אבל, אתה כרגע הולך לשנות את הכללים באמצע המשחק.

דוד טל: זה דבר שלדעתי יגרום כאן

דוד טל: בהמשך למשבר אמון בין הקואליציה לאופוזיציה, דבר שאתה לא זקוק לו.

דוד טל: אני קורא לך לכבד את ההסכמות שהיו פה בבוקר כדי שלא נגיע למשבר.

רוני בר-און: תודה רבה.

רוני בר-און: מאיר פרוש, בבקשה.

מאיר פרוש: לא בכדי אני ביקשתי לראות את הנוסח שעליו אנחנו החלטנו הבוקר.

מאיר פרוש: אני חושב שחלקו את זה לכל חברי הכנסת.

רוני בר-און: כן, זה הונח.

מאיר פרוש: אני רוצה שכולנו נתבונן בנוסח כיוון שאם אנחנו משנים עכשיו, אז זו בעצם פגיעה ביושב ראש.

מאיר פרוש: למעשה, אנחנו הסכמנו על איזשהו נוסח, על הצורה שבה אנחנו הולכים להצביע, ואנחנו השארנו את שיקול הדעת ליושב ראש, הצבעה בהרמת יד או הצבעה אלקטרונית.

רוני בר-און: זו טכניקת ההצבעה, אנחנו מדברים כרגע על מהות.

מאיר פרוש: אני רוצה להזכיר לך שהיינו מספר מצומצם של חברי כנסת היה אצל היושב ראש.

מאיר פרוש: אנחנו אמרנו לו מה הולכים לעשות פה במשך השעות הקרובות.

מאיר פרוש: הוא שיבח את ההחלטה הזו.

מאיר פרוש: אני בטוח שאם לא תצליח לעשות את מה שאתה מבקש עכשיו לעשות, אתה תבוא בעוד שעתיים ותאמר:

מאיר פרוש: אני הולך על סעיף 131, כי היועצים שלך אומרים לך בוא נלך על סעיף 131.

מאיר פרוש: אנחנו כאופוזיציה יושבים, וגם אתם בדרך כלל, ואני רוצה לשאול, מה הבעיה בזה שאנחנו סובלים?

מאיר פרוש: התוכנית הכלכלית הזו הולכת לגרום כל כך הרבה סבל לכל כך הרבה משפחות בעם ישראל.

מאיר פרוש: האם אסור לנו קצת להוכיח שגם לנו מותר לסבול בעניין הזה?

מאיר פרוש: אז לא נישן יומיים בבית, ולא נהיה 48 שעות בבית.

רוני בר-און: תודה רבה.

מאיר פרוש: למה אתה אומר "תודה רבה"?

מאיר פרוש: למה אתה כל כך קצר רוח?

מאיר פרוש: התוכנית הזו הולכת לגרום סבל, מותר לנו להראות לכל העולם שאנחנו גם סובלים בגלל התוכנית הזו.

מאיר פרוש: מה קרה לך?

רוני בר-און: חבר הכנסת איציק כהן ,בבקשה.

יצחק כהן: אדוני היושב ראש, אתה משפטן ותיק מאוד ואתה יודע שכל ועדה כאשר היא באה לערער על החלטה קודמת שלה, השאלה הראשונה שנשאלת היא מה נתחדש?

יצחק כהן: האם יש פה איזה נתון חדש שלא היה מונח על השולחן הוועדה בבוקר?

רוני בר-און: ודאי.

יצחק כהן: לא, אין פה, מלבד נתון אחד, נתון אחד ויחיד.

יצחק כהן: הנתון האחד והיחיד הוא שהקואליציה התרסקה, הקואליציה התפוררה והיא רוצה ללכת הביתה.

מאיר פרוש: תלכו הביתה.

מאיר פרוש: אין להם כוח, הם עייפים.

יצחק כהן: עצם קיום הדיון הזה הוא התרסקות.

יצחק כהן: לא היה דבר כזה בתולדות הכנסת.

איוב קרא: יצחק כהן, אני דואג לחשמל ולהוצאות פה.

איוב קרא: אי אפשר להמשיך להוציא כסף על חשבון הציבור בגלל שאתם רוצים את ההצבעות האלה.

יצחק כהן: אדוני יושב ראש הוועדה, קיום הדיון הוא ביזיון.

יצחק כהן: אדוני יושב ראש הקואליציה, הנתון היחידי שהשתנה הוא שאתם פשוט התרסקתם.

יצחק כהן: אתם מקיימים דיון ותדעו לכם שזה חרב פיפיות, זה שבירת הכללים.

יצחק כהן: שבירת הכללים תפגע בכם בעתיד.

רוני בר-און: תודה רבה.

רוני בר-און: רשות הדיבור לחבר הכנסת יולי אדלשטיין.

יולי יואל אדלשטיין: תודה, אני מקווה שאני אצליח לדבר.

רוני בר-און: אני לא אסכם, אנחנו נחזור למליאה ונחזור הנה עוד הפעם בשעה שתיים או בארבע.

רוני בר-און: חברים זו ישיבה של ועדת הכנסת ולא מפגש חברים.

רוני בר-און: אני מבקש ממי שהוא לא חבר ועדת הכנסת לא להפריע.

רוני בר-און: חבר הכנסת יצחק כהן, אני אראה לך אחר כך בפרוטוקול שמאז שאתה יושב בוועדת הכנסת עוד לא הייתה פעם אחת שלא אמרת על כל דבר שזה פעם ראשונה בתולדות הכנסת.

יצחק כהן: מה לעשות?

יצחק כהן: אתם שוברים את כל הכלים.

יצחק כהן: הכל אצלכם פעם ראשונה.

יצחק כהן: לא היה דבר כזה, לא הייתה כזו קואליציה אומללה.

רוני בר-און: מי עוד מבקש לדבר?

רוני בר-און: תודה רבה.

רוני בר-און: אני מפסיק עכשיו את הישיבה של ועדת הכנסת.

רוני בר-און: היושב ראש מחדש למעלה במליאה את הדיון, נודיע לכם מתי הדיון הזה יתחדש.

אברהם בורג: האם אפשר לדעת מה אומרת היועצת המשפטית?

רוני בר-און: אתה תדע בחלק הבא של הישיבה.

רוני בר-און: החלק הבא של הישיבה יהיה בהפסקה הבאה.

רוני בר-און: זוהי רשימת הדוברים והיא סגורה, תודה רבה.

רוני בר-און: אנחנו ממשיכים מהמקום שבו הפסקנו לפני כמעט ארבע שעות.

רוני בר-און: יש לנו מספר לקחים נוספים, צברנו עוד ניסיון, יש לנו עוד הצבעות.

רוני בר-און: פרט לאיזשהי הצבעה שבה לפי הטענה הייתה תקלה טכנית, ההצבעות על ההסתייגויות נדחות כבדבר שבשגרה.

רוני בר-און: יושב ראש הבית כבר נטה לקבל את הפרשנות שעניינה הצבעה במקובץ על כל ההסתייגויות שעניינן אחד, פרט לדברים שכרוכים במעבר מדרגה בין בסכומים, בין בתאריכים.

רוני בר-און: המצב עכשיו הוא כזה.

רוני בר-און: בשעה 03:30 אנחנו עולים למליאה, ב-03:20 מצביעים גם אם אף אחד מכם לא דיבר.

רוני בר-און: עכשיו תשחקו על הזמן שלכם.

רוני בר-און: היושב ראש נטה לקבל את הפרשנות שעל צבר הסתייגויות שעניינן אחד והן עוקבות וסדרתיות וכל פעם הן עולות מדרגה אחת, אלא שהיועצת המשפטית אמרה לו שצריך לעשות שימוש לצורך הפרשנות שמקובלת עליו, בסעיף 131 לתקנון, ולכן אנחנו חוזרים הנה.

רוני בר-און: אנחנו הפסקנו כאשר סגן יושב ראש הכנסת יולי אדלשטיין היה בזכות דיבור, בבקשה להשלים.

יולי יואל אדלשטיין: תודה.

יולי יואל אדלשטיין: אני מאוד אשמח אם במשך דקה יקשיבו לדבריי ואני אומר את הדברים בנימה רצינית למרות השעה המאוחרת.

יולי יואל אדלשטיין: אני שמח שלפני שנכנסים לסעיפים כאלו או אחרים יש לי דקה לומר מה אני חושב.

יולי יואל אדלשטיין: אני לא אומר אתם, אנחנו כולנו כחברי כנסת באותה סירה.

יולי יואל אדלשטיין: יש לי תחושה שאנחנו מפספסים.

יולי יואל אדלשטיין: היו חמישים שעות של זעקות שבר ושל אלמנות שפורצים אליהם שוטרים, וכל מיני דברים כאלה, ואני אומר את זה בהבנה.

יולי יואל אדלשטיין: תראו לאן אנחנו הגענו?

יולי יואל אדלשטיין: אנחנו הגענו למצב שבו חיים רמון הולך לראות כדורגל ולכך שיושב ראש מודיע תוצאות ולצחוקים.

יולי יואל אדלשטיין: אני לא אומר את הדברים האלה אישית.

יולי יואל אדלשטיין: אנחנו הגענו למצב שכל מי שפתח את הטלוויזיה בשעות ההצבעה ראה צחוקים מטעם קואליציה ואופוזיציה כאחד.

יולי יואל אדלשטיין: הוא ראה כדורגל, הוא ראה את כל הדברים.

יולי יואל אדלשטיין: חבר'ה, אני אומר עכשיו בשיא הרצינות, הגיע עכשיו הזמן באמת להפסיק עם זה, בלי כל קשר לסעיף זה או אחר, כי אנחנו כבר במצב כזה שחוץ מצחוקים ובדיחות כבר לא יוצא שום דבר שקשור לזעקות השבר שהיו.

יולי יואל אדלשטיין: תודה.

רוני בר-און: יולי, תודה רבה.

רוני בר-און: אני מבקש לקצר בדברים.

רוני בר-און: ג'ומס, בבקשה.

דוד טל: גם עמיר רוצה לדבר.

רוני בר-און: אתה לא יכול לדבר, אתה דיברת בישיבה הקודמת.

רוני בר-און: יש לכם נציג אחד, הוא לא ידבר.

רוני בר-און: תודה רבה.

עמיר פרץ: אני מכבד את החלטתו של היושב ראש.

רוני בר-און: תודה רבה לך.

רוני בר-און: ג'ומס, בבקשה.

חיים אורון: אני מאוד מעריך את העובדה שאנחנו לא נקלענו למצב שהיינו צריכים להפר את התקנון באמצעות שימוש בסעיף 131 לצורכי הצבעה.

חיים אורון: אני גם מודע לתחושה שיש לכולנו בשעות האלה של הלילה, היא חלק מהעניין.

חיים אורון: אנחנו מנסים להפעיל את הכלים הפרלמנטרים היחידיים שיש לנו בשביל להשיג משהו בידיעה שאנחנו מיעוט בכנסת, בכדי להשיג משהו שמיעוטים אחרים בתוך הכנסת משיגים באמצעות הלחץ הפוליטי הישיר.

רוני בר-און: תודה רבה, ג'ומס.

רוני בר-און: צ'פי, בבקשה.

רשף חן: אדוני היושב ראש, אני חושב שאסור לנו בשום אופן לשקול אפילו להיכנע לסחטנות ולעשות ויתורים מהותיים כדי ללכת לישון.

רשף חן: אני חושב שזה יהיה בגידה בתפקיד שלנו.

דליה איציק: אתם לא סחטתם?

דליה איציק: רק אתם מקבלים ללא סחיטה?

דליה איציק: רק כשאתה מקבל זה לא סחיטה?

דליה איציק: מאיפה אתה לוקח את הביטויים הללו?

דליה איציק: תגיד לי מה קורה לך? תירגע קצת, תירגע.

רשף חן: אני רגוע לגמרי, את זו שצועקת.

דוד טל: למה הוא צריך להשתמש במילה סחיטה, אין מילים יותר סופרלטיביות?

רוני בר-און: דוד טל, פעם ראשונה אני קורא אותך לסדר, תודה רבה לך.

רוני בר-און: נא לא להפריע, אתם לא תדברו.

רוני בר-און: דוד, אני מבקש ממך.

רוני בר-און: צ'פי, בקשה.

רשף חן: אנחנו שמענו מחבר הכנסת בורג בפירוט רב את האופן שבו הוא הגיש את ההסתייגויות האלה שעליהם אנחנו מדברים.

רשף חן: למעשה, זו הייתה הגשת בלנקו של רשימת חברים, עם הנחיה ליועצת המשפטית פשוט למלא לפי שיקול דעתה.

דליה איציק: כל השנים זה ככה.

רוני בר-און: דליה, זה בלתי אפשרי הדבר הזה.

רוני בר-און: את לא יכולה להפריע כך, גמרנו.

רשף חן: זה שימוש בתקנון, הוא לא בניגוד לתקנון.

רשף חן: גם סעיף 131 מופיע בתקנון.

רשף חן: למיטב הבנתי מהניסוח של סעיף 131, למטרה הזו הוא נמצא שם.

דוד טל: זה ממש לא כך.

רוני בר-און: דוד, אני מבקש ממך.

דוד טל: תתקן אותו.

רוני בר-און: אנחנו נצא מפה עם החלטה והחוכמה למשוך גם פה את הדיון לא תעזור.

דוד טל: אין כוונה כזו.

רוני בר-און: רק החברים הטובים שלך לא ידברו.

רוני בר-און: למשל, בן מנחם לא ידבר, אחמד לא ידבר.

רוני בר-און: צ'פי, בבקשה.

רשף חן: אני מציע שהוועדה הזו לפי סעיף 131 תחליט שכאשר היושב ראש מזהה רשימה כזו שהיא רשימה מאורגנת, רציפה, הוא יבצע עליה הצבעה אחת.

רוני בר-און: תודה רבה.

רוני בר-און: מיקי איתן, בבקשה.

רוני בר-און: בקיצור, בבקשה.

מיכאל איתן: אני מכבד במאת האחוזים את התביעה של ג'ומס בשם המיעוט.

מיכאל איתן: הוא אמר: זכותנו למצות את התקנון ואני חושב שהוא צודק במאת האחוזים.

מיכאל איתן: אבל נדמה לי שגם הוא לא יחלוק על כך שגם לרוב יש זכות למצות את התקנון בדיוק באותה מידה.

מיכאל איתן: הרוב בא עם הצעה שהיועץ המשפטי לוועדה אומר שהיא לגיטימית והיא בסדר.

מיכאל איתן: הרי אתם אומרים לנו כל הזמן: אנחנו רוצים לשמוע את היועץ המשפטי.

מיכאל איתן: אם היועץ המשפטי אומר על ההצעה שלנו שהיא לא בסדר, אתם אומרים: צריך ללכת איתו וכשהוא אומר שזה בסדר אז לנו מותר לומר שאנחנו רוצים ללכת עם זה.

מיכאל איתן: זה המצב כרגע.

מיכאל איתן: באנו עם הצעה מבוססת על תקנון, מאושרת על ידי חוות דעת המשפטית שהיא בסדר, ואיך זה שלרוב אין זכות לממש את המהלך?

מיכאל איתן: אני פשוט משתומם.

מיכאל איתן: אני מסתובב סביבי ואני לא יכול להבין.

דוד טל: למה לא?

דוד טל: זו הצעה שנייה אחרי שסיכמנו בבוקר - - -

רוני בר-און: דוד, אני מבקש ממך.

רוני בר-און: זו פעם שנייה שאני קורא לך לסדר.

רוני בר-און: אני אוציא אותך.

רוני בר-און: אין לי כוח להתעסק איתך בארבע בבוקר.

מיכאל איתן: אני רוצה להזכיר לחברים שלי את העבר.

מיכאל איתן: הרי אנחנו היינו פה ונלחמנו, וכשאנחנו היינו באופוזיציה בשנת 1992 ואמרנו שאנחנו נעשה את התרגילים עם ההצבעות אמרו לנו: כל זמן שאתם נלחמים על הזכות שלכם לדבר, אנחנו לא נגביל אתכם.

מיכאל איתן: אבל, אם אתם תעשו לנו תרגילים בהצבעות שזה תרגילים טכניים, כן נגביל אתכם.

מיכאל איתן: קיבלנו את זה, כי יש הבדל עצום בין פיליבסטר שאתה עושה בדרך ההנמקה, כי אתה בא דרך הזכות המהותית שלך.

מיכאל איתן: כשאתה בא ואתה אומר שאתה עומד על זכותך לנמק לפני הצבעה כל הסתייגות והסתייגות, אתה בזכות המהותית שלך.

מיכאל איתן: אבל, כשאתה בא ואומר: אני רוצה להצביע, אז יש לך זכות שזכות ההצבעה שלך לא תיפגע כהוא זה.

מיכאל איתן: אבל, אם אני מוצא טכניקה שבה זכות ההצבעה שלך לא רק שהיא לא נפגעת, אתה מקבל אפשרות יותר טובה להעביר, ואני אומר לך שאני נותן לך להצביע על ההסתייגות, אני שומר אותה כהסתייגות נפרדת, אלא שאני רק מצביע על כמה הסתייגויות ביחד וזה לא נותן לך סיכוי יותר קטן, זה נותן לך סיכוי יותר גדול.

מיכאל איתן: אתה מאבד את זכותך, כי בפעם הראשונה כשדיברתי ומשכתי זמן, הלכתי דרך זכות מהותית ולא יכולת לעצור אותה.

מיכאל איתן: כאן, אני נותן לך את הזכות המהותית, אבל אתה לא רוצה את הזכות, אתה רוצה למשוך זמן.

מיכאל איתן: לא כתוב בתקנון שדרך ההצבעה יש לך זכות למשוך זמן.

רוני בר-און: תודה רבה.

רוני בר-און: זה הסתיים, זה לא נפתח לויכוח.

רוני בר-און: יורי שטרן, בבקשה.

דוד טל: אם ההצעה הזו הייתה באה בבוקר, תפ'דל.

דוד טל: אבל, לא כך החלטנו בבוקר.

רוני בר-און: דוד, אני מבקש ממך.

רוני בר-און: דוד מספיק, הגזמת.

יורי שטרן: האנשים ברחוב חושבים שהכנסת היא קרקס.

יורי שטרן: אתם באים עכשיו ומוכיחים שהכנסת היא אכן קרקס.

זהבה גלאון: אני מוחה על זה.

יורי שטרן: אין שום סיכוי שתקבלו משהו, ואין שום סיכוי שסבל של אנשים בעם יקבל איזשהו מענה על ידי זה שאנחנו נשב פה עוד 24 שעות, שום סיכוי שבעולם.

יורי שטרן: לכן, כל מה שאתם עושים רק מבזה את הכנסת.

רוני בר-און: תודה רבה.

רוני בר-און: אלי בן מנחם, בבקשה.

יצחק כהן: האם לגנוב הצבעות זה לא דבר שמבזה את הכנסת?

רוני בר-און: איציק, אני מבקש ממך להפסיק.

אלי בן-מנחם: אדוני יושב ראש הוועדה, אני שמעתי את צ'פי ואני הייתי מציע לך שתקרא לכל אחד מחברי הכנסת בשמו, זה חבר כנסת.

אלי בן-מנחם: אני גם אעיר מעל במת הכנסת לחברי כנסת שמדברים.

רוני בר-און: דבר לעניין בבקשה.

רוני בר-און: אני אבוא לקבל ממך בבוקר שיחה על נימוסים והליכות.

אלי בן-מנחם: אדוני יושב ראש הוועדה, אני חבר כנסת ותיק ואני יודע שיש לכם היום רוב בכנסת.

אלי בן-מנחם: אבל, גם לאופוזיציה קטנה יש זכויות מינימליות.

אלי בן-מנחם: קראתי את המסמך של היועצת המשפטית, סעיף 131 שאומר שבמקרים מיוחדים ייקבעו על ידי הוועדה סדרי דיון.

אלי בן-מנחם: אני לא משפטן, אני לא מתיימר להיות משפטן, אבל פה מדובר בסדרי דיון.

אלי בן-מנחם: כשיושב ראש ועד עובדים הרבה מאוד שנים, אני מפריד, ואולי אני טועה, בין סדרי דיון מיוחדים לבין סדרי הצבעה.

אלי בן-מנחם: לגבי סדרי הצבעה, אני בא ומצביע על הסתייגות.

אלי בן-מנחם: זו זכות מינימלית של חבר כנסת להצביע על הסתייגות.

אלי בן-מנחם: נניח שאני רוצה להצביע בעד הסתייגות שמדברת על 1001, אבל אני נגד הסתייגות שמדברת על 1002.

אלי בן-מנחם: אתם עושים פה קיבוץ של ההסתייגויות והיועצת המשפטית תומכת ואני תמה.

אלי בן-מנחם: כשאתה מביא את זה כמקשה אחת מאלף ועד אלפיים, ולכל אחד יש מספר באמצע וזה נופל אתה לא תוכל להביא את זה להצבעה.

אלי בן-מנחם: אולי אני רוצה להצביע באמצע על סעיף מסוים.

קריאה: אתה תוכל.

אלי בן-מנחם: אם אני אוכל אז לא עשינו כלום.

אלי בן-מנחם: אתה מונע ממני על ידי איזשהו רוב, כאשר פה מדובר על סדרי דיון ולא על סדרי הצבעה.

אלי בן-מנחם: אולי צריך לתקן את סעיף 131.

אלי בן-מנחם: תוסיפו לשם גם סדרי הצבעה מיוחדים.

רוני בר-און: יכול להיות.

אלי בן-מנחם: אבל, ההסתייגות הזו רשומה, מונחת על שולחן הכנסת, ואי אפשר לבוא באמצע ולשנות בגלל שכמה אנשים חדשים שנמצאים יומיים בכנסת ושיש להם רוב.

אלי בן-מנחם: הם התעייפו ולכן הם רוצים לשנות.

אלי בן-מנחם: אני רוצה להצביע על כל סעיף, ואני אצביע בעד סעיף אחד אם אני רוצה, כי מה שאתה עושה פה לא חוקי.

אלי בן-מנחם: אני מבקש ממך לבדוק את זה טוב.

אלי בן-מנחם: אתם לא יכולים למנוע ממני להצביע.

אלי בן-מנחם: תיקחו את כל הספר ונלך הביתה.

אלי בן-מנחם: נסגור את הישיבה, תצביעו לבד, ואם אתה רוצה אז אצלך בחדר.

רוני בר-און: תודה רבה לך, סיימת.

רוני בר-און: אחמד טיבי, בבקשה.

אחמד טיבי: תודה רבה לך, אדוני היושב ראש.

אחמד טיבי: לאלה שהיו בכנסות הקודמות כאשר הליכוד היה באופוזיציה, ויעיד על כך חבר הכנסת מיקי איתן, ניתנה לאופוזיציה ולכל חבריה אפשרות להסתייג ככל העולם על רוחם, על כל הסתייגות שעלתה.

אחמד טיבי: ועדת הכנסת והרוב בה לא הפעיל את מרותו הדמוקרטית, בהנחה שצריך שתהיה הסכמה ויחסים הוגנים בין קואליציה לאופוזיציה.

אחמד טיבי: תדמיתה של הכנסת חשובה.

אחמד טיבי: אני הצעתי למעלה לעשות פעולת חישוף רחבה ולגלח את השורה השלישית, לעקור עצים ופרדסים.

אחמד טיבי: על מנת לשים קץ לספקולציות ולניחושים, אני מציע בשם כל חברי הבית כמעט, להקים ועדת חקירה בראשות חבר הכנסת אהוד יתום ולתת חופש פעולה מוחלט.

רוני בר-און: תודה רבה.

רוני בר-און: מדברת היועצת המשפטית, בבקשה.

אנה שניידר: הזכות של חברי הכנסת להסתייג כל אחד לפי ראות עיניו, מעוגנת בתקנון וכך אני גם הבינותי כאשר קיבלתי את בקשתו של חבר הכנסת בורג להגיש הסתייגויות בשם כל אחד ואחד מחברי האופוזיציה בנפרד, וההבנה שלי גם אמרה שהוא יוכל להצביע, אותו חבר כנסת, על ההסתייגות הזו.

אנה שניידר: ההסתייגויות האלה, קיבלתי רשות מחבר הכנסת בורג להכין אותן בעצמי על מנת לא לפגוע בחקיקה עצמה.

אנה שניידר: אתם צריכים לזכור שאתם נמצאים בהליך חקיקה ואי אפשר לכתוב דברים שלא מתיישבים עם נוסח החוק.

רוני בר-און: אני מבקש מהגברת שיושבת אחרי חבר הכנסת בורג לצאת החוצה.

רוני בר-און: תצאי בבקשה החוצה עכשיו, אחת שתיים.

רוני בר-און: דיסקוטקים נסגרו ב-12:00 בלילה.

רוני בר-און: החוצה בבקשה.

זהבה גלאון: מה זה "דיסקוטקים"?

זהבה גלאון: למי אתה מדבר כך?

רוני בר-און: פה זה לא דיסקוטק.

רוני בר-און: פה לא יישבו להתבדר.

זהבה גלאון: אתה לא תדבר כך.

רוני בר-און: ככה אני לא רוצה לדבר.

זהבה גלאון: לא.

רוני בר-און: אז תגישי תלונה לוועדת האתיקה.

זהבה גלאון: מאה אחוז, אני אשקול את זה.

רוני בר-און: את יכולה למחות, ה"מוחה" המקצועית.

זהבה גלאון: אתה תדבר בכבוד לחברי כנסת ולעוזרים.

רוני בר-און: אמרתי לה, היא לא יושבת פה להתבדח, ואם היא העוזרת שלך תחנכי אותה.

רוני בר-און: זה לא דיסקוטק פה.

זהבה גלאון: תכבד את הוועדה שלך.

רוני בר-און: תודה רבה לך.

זהבה גלאון: לא, את לא תגיד לי תודה רבה.

רוני בר-און: תודה רבה לך.

זהבה גלאון: אני אחליט מתי תודה רבה לי.

רוני בר-און: פעם ראשונה, קריאה ראשונה.

זהבה גלאון: מאה אחוז, תוציא אותי.

אנה שניידר: אני הייתי צריכה להוגיע את מוחי על מנת לעמוד בבקשה של חבר הכנסת בורג, ולכל סעיף וסעיף בחוק להכניס משהו שמצד אחד יהיה שונה ממה שמבקש חבר כנסת אחר, ומצד שני, שלא יפגע במהות של החוק.

אנה שניידר: ועכשיו כאשר באים להליך הצבעה, אני בפירוש סבורה שהליך הצבעה הוא חלק מסדרי דיון, וכאשר מזהים, אני לפחות מזהה, מצב שיש בו משום שימוש לרעה בתקנון בכך שלוקחים הסתייגויות - - -

רוני בר-און: אני מבקש שקט, בבקשה.

אנה שניידר: אני הכנתי את הסתייגויות ואני יכולה כמעט לעמוד מאחורי כל הסתייגות שאם היא תתקבל בכל זאת אפשר יהיה להכניס אותה לחוק, אבל המשמעות תהיה מוזרה, המשמעות תהיה כזו שבית משפט יכול להיות שיגיד שהחוק הזה לא הגיוני.

אנה שניידר: על כן אני סבורה שאם באים ורוצים כאן

אנה שניידר: לקבוע סדרי דיון זה יכול לכלול גם סדרי הצבעה, ואפשר להחליט, אי אפשר להסכים, אבל אפשר לקבל החלטה על פי סעיף 131 לתקנון, שסדרי דיון מיוחדים בהצעת החוק הספציפית שאנחנו עכשיו דנים בה, במסגרת סדרי הדיון יכולים לקבוע שהסתייגויות עוקבות כאלה יוצבעו על פי ההצעה של חבר הכנסת מיקי איתן שאם ההצעה בשלב א' תוצבע, כל ההסתייגויות תוצבענה כמקשה אחת, ואם ההסתייגות הזו תתקבל אז תתקיים הצבעה נוספת על כל אחת ואחת מההסתייגויות על מנת שאפשר יהיה לקבל את ההסתייגות.

רוני בר-און: תודה רבה.

רוני בר-און: על יסוד חוות הדעת המשפטית שאני קיבלתי למעלה, אנחנו עוברים להצבעה, חברים.

יצחק כהן: לא, לא.

יצחק כהן: אני רוצה התייעצות סיעתית.

רוני בר-און: אין לך שום התייעצות סיעתית.

יצחק כהן: מה זה אין לי?

יצחק כהן: יש לי התייעצות סיעתית.

רוני בר-און: יש לך דקה בשביל התייעצות סיעתית.

יצחק כהן: לא, אי אפשר ככה.

יצחק כהן: אני רוצה התייעצות סיעתית ואני לא רוצה דקה.

יצחק כהן: איזה מן דבר זה?

רוני בר-און: סליחה, הדיון הסתיים.

יצחק כהן: מה זה פה, הכל התרסק?

רוני בר-און: יש לך דקה.

יצחק כהן: אני לא מסוגל להתייעץ בדקה.

רוני בר-און: אז אין לך דקה, אז אל תתייעץ.

יצחק כהן: אני רוצה לשאול אותך גברתי, כמה זמן מינימום צריך להתייעצות סיעתית?

יצחק כהן: הוא לא ירמוס את הפרוטוקול, עם כל הכבוד לעוצמה ולכוח.

רוני בר-און: אני אמרתי לך דקה, כאשר כבר עברה חצי דקה.

יצחק כהן: אדוני, אתם מדברים לאותו דחפור שדרס את אותה פינת שלום.

רוני בר-און: עברה חצי דקה.

יצחק כהן: לא עברה.

רוני בר-און: אני קורא לך לסדר, תצא החוצה להתייעצות.

רוני בר-און: תצא להתייעץ בחוץ.

יצחק כהן: לא רוצה.

יצחק כהן: אני רוצה להתייעץ איתו, אני רוצה זמן סביר.

רוני בר-און: אתה מפריע, אתה לא תקבל - - -

יצחק כהן: אתה מפריע, לא אני מפריע.

רוני בר-און: תודה רבה, הבנתי אותך הדקה עברה.

רוני בר-און: אני לא נותן יותר דיבורים.

רוני בר-און: חברים, לא יהיו יותר דיבורים.

רוני בר-און: הצעת ההחלטה היא איפה - - -

קריאה: איזה מן דבר זה?

רוני בר-און: לא יהיו יותר דיבורים.

רוני בר-און: אדוני המזכיר, האם אפשר לקבל פה סדרנים?

קריאה: אתה הבטחת לנו בבוקר.

קריאה: אדוני צריך לבדוק מה קורה.

רוני בר-און: אתם מפריעים לניהול הוועדה.

קריאה: לא מפריעים, שואלים שאלה.

קריאה: הבטחת לנו בבוקר שלא תשתמש בזה.

קריאה: למה אתה עושה את זה?

רוני בר-און: האם אני יכול לקבל פה סדרן או לא?

רוני בר-און: הצעת ההחלטה היא, על פי סעיף 131 לתקנון הכנסת - - -

דליה איציק: עכשיו לא משתתפים בהצבעה.

זהבה גלאון: איזה ביזיון.

זהבה גלאון: זה הכוח של הרוב להפעיל את 131 בשעה כזו.

זהבה גלאון: תמשכו עוד קצת.

זהבה גלאון: יש לכם רוב.

רוני בר-און: אמרתי, יש יושב ראש לכנסת, יש יועצת משפטית לכנסת, חוות הדעת התגבשו סביב העניין הזה.

רוני בר-און: צריך לשים גבול.

זהבה גלאון: אתה לא חייב.

רוני בר-און: אני יודע שאני לא חייב.

דליה איציק: איציק, צא.

יצחק כהן: שתהיה הצבעה שמית ונצא, זכותי לקבל אותה שמית.

רוני בר-און: האם אין פה סדרנים?

אלי בן-מנחם: אנחנו כולנו נצא, אתה לא צריך סדרנים.

אלי בן-מנחם: (חברי האופוזיציה עוזבים את חדר הוועדה)

רוני בר-און: חבר הכנסת ברונפמן, אין לך מה לעשות פה.

יצחק כהן: אין התייעצות, אין הצבעה שמית, אין רביזיות, גועל נפש.

יצחק כהן: תעשו מה שאתם רוצים.

קריאות: איזה בושה?

רוני בר-און: תודה רבה.

רוני בר-און: זו הצעת ההחלטה, על פי סעיף 131 לתקנון הכנסת מחליטה ועדת הכנסת לעניין ההצבעות על ההסתייגויות להצבעת חוק התכנית להבראת כלכלת ישראל - - -

קריאה: מושחתים נמאסתם.

רומן ברונפמן: ומזכיר הכנסת יושב ולא מעיר ליושב ראש כנסת.

רוני בר-און: אתה מתפרע בוועדה שאתה איננו חבר בה, ואני אתלונן עליך.

רומן ברונפמן: אני בינתיים יכול להיות נוכח בוועדה - -

רוני בר-און: אתה מתפרע, אתה לא נוכח.

רומן ברונפמן: - - מתי שאני רוצה, וכמה שאני רוצה ואתה לא תוציא אותי.

רוני בר-און: אתה מתפרע.

רומן ברונפמן: אני מתפרע?

רוני בר-און: וזה לא פעם ראשונה שאתה מתפרע.

רומן ברונפמן: אתה חוצפן כפי שאתה מדבר.

רוני בר-און: וחבל שאין פה סדרן, אחרת הייתי זורק אותך החוצה.

רומן ברונפמן: ההשכלה המשפטית לא עומדת לזכותך.

רומן ברונפמן: תתבייש לך על אופי הניהול, אני פעם ראשונה בוועדה הזו.

רוני בר-און: אתה יכול ללכת מפה לאיפה שאתה רוצה.

רוני בר-און: אל תבוא כי תראה אותו הדבר עוד הפעם.

רומן ברונפמן: זו בושה לך אם אני אראה את זה אותו הדבר.

רוני בר-און: נו, באמת?

רומן ברונפמן: תתבייש - - -

רוני בר-און: לך, לך.

רוני בר-און: תעבור עוד שמונה מפלגות אחר כך נשמע אותך.

רוני בר-און: צא החוצה בבקשה.

רוני בר-און: צא החוצה בקשה.

רומן ברונפמן: אני אהיה נוכח.

רומן ברונפמן: אני לא אצביע, אבל אני אהיה נוכח.

רומן ברונפמן: זכותי להיות נוכח בוועדה, ואני עומד על זכותי.

רוני בר-און: - - -גם כשהוא לא חבר בוועדה, גם כשהוא עומד פה כאורח ומתפרע?

רומן ברונפמן: כן, כאורח.

רוני בר-און: על פי סעיף 131 לתקנון הכנסת, מחליטה ועדת הכנסת לעניין ההצבעות על ההסתייגויות להצעת חוק התכנית להבראת כלכלת ישראל כדלקמן - -

קריאה: אתה בעל הבית של הכנסת?

קריאה: חוצפן שכמוך.

קריאה: חודשיים בכנסת.

קריאה: יש לנו מזל שאתה לא היועץ המשפטי לממשלה.

רוני בר-און: מי זה אמר, החשוד בפלילים?

רוני בר-און: איזה חשוד בפלילים אמר את זה?

רוני בר-און: מתי נראה אותו פה בוועדה?

רוני בר-און: נו, גיבורים גדולים.

רוני בר-און: - - הוגשו לאותו סעיף הסתייגויות שונות על ידי חברי כנסת שונים כשההבדל בינהן הוא רק בתאריכים הסמוכים או העוקבים, סכומים עוקבים או מידות או שיעורים עוקבים או דומים, יהיה רשאי יושב ראש הישיבה להעמיד את ההסתייגויות להצבעה בשני שלבים.

רוני בר-און: הצבעה אחת על כל ההסתייגויות האמורות כמקשה אחת.

רוני בר-און: נתקבלה ההסתייגות האמורה תתקיים ההצבעה על כל הסתייגות והסתייגות בנפרד.

רוני בר-און: מי בעד ההצעה הזו ירים את ידו בבקשה?

רוני בר-און: תודה רבה.

רוני בר-און: מי נגד?

רוני בר-און: נא להוריד.

רוני בר-און: אני קובע, פה אחד ההצעה נתקבלה.

רוני בר-און: הישיבה נעולה.